recursal/SuperWikiNEXT-32B huggingface dataset:
**רועי ברקוביץ'** (נולד ב-9 באפריל 1982) הוא כדורסלן עבר ישראלי ששיחק בעמדת הרכז. גובהו 1.80 מטר. משמש כיום כמנכ"ל אליצור "איתו" אשקלון.

ביוגרפיה
--------

ברקוביץ', בנם של הכדורסלן מיקי ברקוביץ' ושלי ברקוביץ', גדל ברמת השרון ושיחק בקבוצת הנוער של א.ס. רמת השרון, עמה זכה בגביע המדינה לנוער בשנת 2000. במקביל, שיחק גם בנבחרת הנוער של ישראל, שסיימה במקום העשירי באליפות אירופה באותה שנה, ובנבחרת הכדורסל של תיכון רוטברג שברמת השרון.

בעונת 2000/2001 הצטרף לאליצור אשקלון, שבסיום העונה ירדה לליגה הלאומית. בעונה שלאחר מכן חזר להפועל רמת השרון, ששיחקה אז בליגה הלאומית. בסיום העונה עלתה הקבוצה לליגת העל, והתאחדה עם הפועל חיפה ליצירת הפועל חיפה רמת השרון, אותה ניהל אביו. הוא שיחק בקבוצה ארבע עונות נוספות, עד שירדה לליגה הלאומית ב-2006. מעמדו בקבוצה התחזק בהדרגה, ובעונתו האחרונה בה היה לחוטף הכדורים הטוב בליגה.

בסיום העונה הצטרף לקבוצת הכדורסל של לימסול מהליגה הקפריסאית, אך עזב תוך זמן קצר לדן בוס ההולנדית. הוא שיחק בקבוצה זו במשך שתי עונות, בראשונה שבהם זכתה באליפות הולנד, ובשנייה בגביע. במהלך שהותו בהולנד נתגלה בבדיקת שתן חומר שיכול לשמש להסתרת חומרים אסורים. ברקוביץ' טען כי מדובר בתרופה שהשימוש בה הותר לו, אך התאחדות הכדורסל ההולנדית גזרה עליו השעיה של 11 חודשים. מאוחר יותר קוצר עונשו לארבעה חודשי השעיה.

ב-2008 שב לישראל, לקבוצת מכבי גבעת שמואל, שבסיום העונה ירדה לליגה הלאומית.

ב-2009 פרש ברקוביץ ממשחק פעיל בעקבות פציעות.

ב-2013 מונה למנהל המקצועי של א.ס. רמת השרון.

ב-2018 מונה למנכ"ל אליצור "איתו" אשקלון

ברקוביץ' נשוי לסופי הלפרין מנכ"לית עמותת גשר אל הנוער ואב לארבעה. בדומה לו ולאביו גם אחיו הצעיר, ניב, הוא כדורסלן.

קישורים חיצוניים
----------------

ויקישיתוף מדיה וקבצים בנושא **רועי ברקוביץ'** בוויקישיתוף

הערות שוליים
------------

1. ↑  "אנחנו כבר לא הבנים של…": ניב ורועי ברקוביץ' הגיעו לאליצור איתו
2. ↑  ברק חקלאי, ברקוביץ', מותג גם בניהול, באתר ynet, 22 בנובמבר 2013
השופט צדקיהו הרכבי עם הצייר משה מטוס באביב 1947 זמן קצר לפני נסיעתו של האחרון לאמריקה
**צדקיהו הרכבי** (כ"ח באייר ה'תרנ"ו, 11 במאי 1896 - י' בתשרי ה'תש"ח, 24 בספטמבר 1947) היה איש ציבור ומשפטן בכיר ביישוב.

ביוגרפיה
--------

נולד בבת שלמה לשרה בת ר' שאול יהודה שהיה דיין בסטולוביץ, ולר' מאיר הרכבי שהיה מחלוצי ההתיישבות היהודית באזור שנקרא באותה תקופה "שומרון" ובגליל התחתון. למד בירושלים וביבנאל, בחטיבת הביניים של בית הספר המוסלמי בירושלים ובתיכון בדמשק.

את לימודי המשפטים שלו עשה בדמשק ולאחר שהוסמך, שב לארץ ישראל ועסק כמורה לבנות בפתח תקווה. במקביל השתתף בעריכת כתב העת "האחדות" של י. ח. ברנר.

לאחר כיבוש ארץ ישראל בידי הבריטים במלחמת העולם הראשונה החל לעבוד כפקיד הממשל הצבאי וכמזכיר ראשי ונוטריון בבית המשפט המחוזי בטבריה ובצפת. בהמשך התמנה להיות התובע הכללי בחיפה, כשופט שלום בתל אביב, ולבסוף - ב-1935 - כרשם בית הדין המחוזי בתל אביב. הוא היה היהודי הראשון שהחזיק בתפקידים אלו במערכת השיפוט של המנדט הבריטי בארץ ישראל.

במקביל לתפקידיו הציבוריים היה אספן אמנות וספרייתו בת עשרת אלפים הכרכים התפרסמה.

הוא נפטר בפתאומיות מהתקף לב ביום הכיפורים של שנת ה'תש"ח, 1947. השאיר אחריו את רעייתו חיה, מפעילות ויצו בתל אביב, ושלושה בנים: אלוף יהושפט הרכבי, מאיר (איריק) שנפל במלחמת העצמאות, ונועם.

הוא נקבר בהלוויה רבת משתתפים בבית הקברות הישן בתל אביב.

לקריאה נוספת
------------

* 'הרכבי, צדקיהו', בתוך: דוד קלעי, **ספר האישים: לכסיקון ארצישראלי**, תל אביב: מסדה – אנציקלופדיה כללית, תרצ"ז, עמ' 186. (הספר בקטלוג ULI)

קישורים חיצוניים
----------------

ויקישיתוף מדיה וקבצים בנושא **צדקיהו הרכבי** בוויקישיתוף
* דוד תדהר (עורך), "צדקיהו הרכבי", באנציקלופדיה לחלוצי הישוב ובוניו, כרך א (1947), עמ' 505
* צדקיהו הרכבי, דבר, 25 בספטמבר 1947
* השופט צדקיהו הרכבי, הצופה, 25 בספטמבר 1947
* דרכו האחרונה של השופט צ. הרכבי, הצופה, 26 בספטמבר 1947

הערות שוליים
------------

1. ↑  עליו ראו: אמונה וביטחון, 17 באפריל 2022, באתר המגזין "עולם קטן".
2. ↑  אזור המושבות בדרום הכרמל נקרא בפי מתיישביו 'השומרון'.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007408094005171
* VIAF: 62156674894533580463
* WorldCat (עם VIAF): 62156674894533580463

 |
**טבח פַּלִייָגוֹדֵלָה** הוא טבח שבוצע ב-15 באוקטובר 1992, במהלך מלחמת האזרחים בסרי לנקה, על ידי ארגון טיגריסי השחרור של טאמיל אילם, כנגד האוכלוסייה המוסלמית ברובה שהתגוררה בכפר פלייאגודלה השוכן באזור הגבול הצפוני של סרי לנקה. היה זה טבח האזרחים הגדול ביותר שבוצע על ידי הטיגריסים הטמילים עד לאותה העת. קיימים חילוקי דעות על מספר ההרוגים ועל מספר הלוחמים שהשתתפו בטבח. על פי עדי ראייה נרצחו בכפר כ-285 גברים, נשים וילדים, כשליש מאוכלוסיית הכפר, על ידי כ-1,000 תוקפים שהשתתפו בטבח, ואילו על פי נתונים של ממשלת סרי לנקה נרצחו כ-160 בני אדם על ידי כוח של כ-150 טמילים. כ-40 מהקורבנות היו סינהליים ואילו השאר היו מוסלמים. בין התוקפים נמנו גם נשים וילדים.

לטבח קדמה מתיחות שהלכה וגברה בין ארגון הטיגריסים הטמילים לבין הקהילה המוסלמית בכפר, זאת על רקע דרישתם של הטיגריסים הטמילים מתושבי הכפר לשלם מיסים לארגון. תושבי הכפר ביקשו מהצבא הסרי לנקי הגנה מפני ניסיונות סחיטה שהופנו כלפיהם מצד הטיגריסים הטמילים, ועקב זאת סיפק הצבא הסרי לנקי לתושבים נשק ותחמושת לצורך הגנה עצמית. כשנה לפי הטבח, בספטמבר 1991, נהרגו 16 מתושבי הכפר במתקפה של הטיגריסים הטמילים, במהלכה נהרג גם אחד מהתוקפים.

הטבח החל ב-15 באוקטובר 1992 בשעה 4 בבוקר. לאחר שהרגו את 12 אנשי כוח האבטחה של הכפר, השליכו התוקפים הטמילים רימונים לתוך המסגדים והרגו כך כ-40 איש שהתחבאו במסגדים בהוראת כוח האבטחה. בנוסף לכך הרגו רבים נוספים באמצעות מצ'טות וירי רובים. התוקפים לא חסו על איש, ובמהלך התקיפה נהרגו גברים, נשים בהיריון וכ-44 ילדים. הטבח הופסק עם התערבותו של הצבא הסרי לנקי שהגיע לכפר בשעה 8 בבוקר בכוח שכלל מסוקים.

הערות שוליים
------------

1. 1 2 3 4  Sri Lanka's forgotten massacre
2. 1 2  MASSACRES IN THE POLONNARUWA DISTRICT
**יוסף גולדשטיין** (29 במרץ 1932 – 1 בנובמבר 2020) היה כדורגלן ישראלי, קשר קבוצת מכבי תל אביב במהלך שנות ה-50 ובתחילת שנות ה-60, אשר כבש במדיה 31 שערי ליגה.

ביוגרפיה
--------

גולדשטיין הצטרף למכבי תל אביב לאחר שהלך בדרכו של אחיו, חיים גולדשטיין, אשר שיחק בקבוצה לפני קום המדינה ונהרג במלחמת העצמאות. שיחק בקבוצת הנוער מכבי "אברהם" תל אביב בשנים 1947–1948. הקבוצה החלה להתאמן ב-1946. היה ראש הקבוצה, חלוץ מרכזי ומלך השערים של הקבוצה. כבר בגיל 15 התאמן ושיחק עם הקבוצה הבוגרת במשחקי אימון, ואת הופעתו הראשונה במשחק רשמי ערך בגיל 17, ב-16 ביולי 1949, בניצחון הקבוצה 2–3 על הפועל רמת-גן.

החל מהמכביה השלישית ב-1950 נמנה עם סגל נבחרת צה"ל, ובשנים 1951 ו-1953 נמנה עם נבחרת תל אביב, שהורכבה מקבוצות מכבי, הפועל ובית"ר תל אביב.

ב-1954 עבר גולדשטיין לקבוצה היהודית וינגייט (אנ') מלונדון, שם שיחק עשרה חודשים. לאחר מכן שיחק שנתיים בין השנים 1955–1957
בקבוצת ריינג'רס יוהנסבורג הדרום אפריקאית. ב-1957 חזר למכבי תל אביב בה שיחק עד 1962, ולשורות נבחרת ישראל בה שיחק עד 1961. את הקריירה שלו סיים בבית"ר תל אביב.

לזכותו 25 הופעות בנבחרת ישראל, הראשונה שבהן במשחק במוקדמות מונדיאל 1954 נגד נבחרת יוון ב-1 בנובמבר 1953 באתונה. את שערו היחידי במדי הנבחרת כבש במשחק ידידות נגד נבחרת פולין ב-21 ביוני 1959 בורוצלב.

ב-4 בינואר 1969 עת אימן בקאונטרי קלאב תל אביב, נערך משחק בין נבחרת מערב גרמניה הצעירה עד גיל 21 לבין קבוצת הנוער של הקאונטרי קלאב. יוסף השתתף במשחק זה כשחקן חיזוק ומאמן יחד עם עוד שני שחקנים ממכבי נתניה. היה זה משחק ראשון והיסטורי בין קבוצה גרמנית לקבוצה ישראלית.
אימן קבוצות ילדים ונוער בקאונטרי קלאב תל אביב, הפועל רעננה, הפועל פתח תקווה.

בשנים 1987–1990 אימן קבוצות ילדים ונערים של מכבי תל אביב, הבולטת שבהן קבוצת הילדים מכבי "משה".

ב-1 בנובמבר 2020 הלך לעולמו בגיל 88.

בדצמבר 2020 פרסמה אורלי גולדשטיין, ביתו של יוסף, ספר ביוגרפי בשם "יוסף גולדשטיין האיש והאגדה".

תארים
-----

**אליפויות**: **4**

* 1949/1950, 1951/1952, 1953/1954, 1957/1958

**גביעי מדינה**: **3**

* 1953/1954, 1957/1958, 1958/1959

קישורים חיצוניים
----------------

* פרופיל, באתר Transfermarkt
* פרופיל, באתר WorldFootball.net
* עמוד השחקן של יוסף גולדשטיין באתר ההתאחדות לכדורגל בישראל
* עמוד השחקן באתר הרשמי של מכבי תל אביב
* דור הנפילים: סיפור חייו של יוסל'ה גולדשטיין באתר הרשמי של מכבי תל אביב
* טקס הוקרה ליוסף גולדשטיין באתר הרשמי של מכבי תל אביב

הערות שוליים
------------

1. 1 2  אשר גולדברג, הלך לעולמו יוסף גולדשטיין, מכוכבי מכבי תל אביב בשנות החמישים, באתר ספורט 1, 1 בנובמבר 2020
2. ↑  אורלי גולדשטיין, יוסף גולדשטיין האיש והאגדה, באתר "עברית"

| **‏‏נבחרת ישראל‏ - גביע אסיה בכדורגל 1960 (מקום שני)** |
| --- |
|  אמר | 
 אהרונסקינד | 
 עצמון | 
 בנבנישתי | 
 גולדשטיין | 
 גלזר | 
 חודורוב | 
 קלמי | 
 ר. לוי | 
 ש. לוי | 
 לבקוביץ' | 
 מויססקו |
 מנצ'ל | 
 נהרי |
 סטלמך |
 טיש |
 ויסוקר |
מאמן: מאנדי
 | ישראלישראל |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987009877479705171

 |
**מייסאו דמונד באסטון** (אנגלית: **Maceo Demond Baston**; נולד ב-29 במאי 1976 בקורסיקאנה שבטקסס) הוא כדורסלן-עבר אמריקאי.

באסטון שיחק בנבחרתה של אוניברסיטת מישיגן. בלט ביכולות ההטבעה ובמשחק ההגנה הקשוח שלו. באסטון השיג ממוצעים של 10.7 נקודות ו-6.6 ריבאונדים למשחק במהלך הקריירה שלו במישיגן, שכללה הופעה בטורניר אליפות המכללות ב-1995 וב-1998, ובטורניר המוזמנות הלאומי ב-1997.

ב-1998 נבחר באסטון במקום ה-58 של הדראפט על ידי שיקגו בולס, אך לא השתתף ולו במשחק אחד במדיה. הוא שיחק בקוואד סיטי ת'אנדר מה-CBA (כאשר בשנת 2000 השתתף במשחק האולסטאר של הליגה), מונטקטיניטרמה מאיטליה, חובנטוד בדאלונה מספרד ובטורונטו ראפטורס (פברואר - אפריל 2003, 2007–2008).

בעונת 2003/2004 הצטרף באסטון למכבי תל אביב ושיחק במדיה שלוש עונות. עם מכבי הוא זכה בשלוש אליפויות, ושלושה פעמים בגביע המדינה, פעמיים באליפות היורוליג והשתתף בהפסד לצסק"א מוסקבה בגמר יורוליג נוסף עם הקבוצה. באסטון הוא שיאן החסימות למשחק בפיינל פור של היורוליג, לאחר שחסם שש פעמים בחצי הגמר מול טאו ויטוריה בשנת 2006.

ב-28 ביולי 2006 הוא הוחתם על ידי אינדיאנה פייסרס על חוזה של שנתיים בשווי 1.8 מיליון דולרים, כאשר מימוש החוזה בשנה השנייה נתון לבחירתו. הוא השתתף ב-47 משחקים וקלע 3 נקודות בממוצע למשחק. ב-11 ביולי 2007 הוא חזר לראפטורס וחתם על חוזה לשנתיים תמורת 3.8 מיליון דולרים. ב-9 ביולי 2008 חזר באסטון לפייסרס בעסקה שכללה את ג'רמיין אוניל וטי ג'יי פורד.

ב-28 בספטמבר 2009 חתמו באסטון והרכז צ'אקי אטקינס על חוזים לא מובטחים עם דטרויט פיסטונס, וב-21 באוקטובר, טרם פתיחת העונה, שוחרר באסטון מהקבוצה. הוא ניהל מגעים עם כמה קבוצות אירופאיות וב-1 במרץ 2010 חתם לבסוף בקבוצת בודיוולניק קייב מאוקראינה. באסטון שיחק במדי הקבוצה משחק אחד בלבד ושוחרר ממנה כעבור זמן קצר.

בנובמבר 2010 הוא חתם על חוזה עד תום העונה בקבוצת בני השרון, שמאמנה דן שמיר היה עוזר המאמן במכבי תל אביב כשבאסטון שיחק שם.
בינואר 2011 הודיעה בני השרון על שחרורו מהקבוצה לאחר שבעה משחקים בלבד עקב רצונו לעזוב בשל עניינים אישיים. לאחר מכן פרש ממשחק פעיל.

כיום מנהל ביחד עם אשתו ושותפים נוספים חנות מאפים ברויאל אוק, מישיגן.

קישורים חיצוניים
----------------

ויקישיתוף מדיה וקבצים בנושא **מייסאו באסטון** בוויקישיתוף

* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר ליגת ה-NBA
* פרופיל, באתר היורוליג
* פרופיל, באתר ליגת העל הספרדית בכדורסל (בספרדית)
* אור אבולעפיה, ‏"מכבי תתאושש אם וויצ'יץ', שאראס, פארקר ואני נוביל", באתר ערוץ הספורט, 8 במאי 2017
* ביוגרפיה על באסטון מאתר "הלב הצהוב"
* ביוגרפיה באתר ליגת ה-NBA, בארכיון האינטרנט

הערות שוליים
------------

1. ↑  Maceo Baston
**גיז'רמו ישראלביץ'** (בספרדית: **Guillermo Israilevich**; נולד ב-10 בספטמבר 1982) הוא כדורגלן עבר ארגנטינאי-ישראלי ששיחק בעמדת הקשר.

קריירה
------

ישראלביץ' נולד בעיר סנטה פה שבארגנטינה. הוא החל לשחק בגיל 11 באוניון דה סנטה פה, ואת הופעת הבכורה במדי הקבוצה הבוגרת של המועדון ערך הבכורה בבוגרים ערך ב-10 בפברואר 2000 במשחק מול ולז סרספילד.

בשנת 2002 הגיע לישראל ובגלל מוצאו היהודי לא נחשב לשחקן זר. ישראלביץ' חתם במכבי חיפה, ובעונת 2002/2003 השתתף במשחקי הקבוצה בליגת האלופות, אך לא זכה לדקות משחק רבות בליגה או במפעלים אחרים. בתחילת עונת 2003/2004 עבר ישראלביץ' להפועל נצרת עילית ששיחקה בליגת העל. ישראלביץ' הפך אט אט לשחקן הרכב קבוע, אך הקבוצה ירדה לליגה הלאומית בתום העונה. ישראלביץ' המשיך לשחק עם הקבוצה בליגה הלאומית ואף הושעה ממנה לפרק זמן מסוים בשל החרמתו את האימונים.

לקראת עונת 2006/2007 עבר לשחק בהפועל כפר סבא, בעסקה שבמסגרתה עבר לשחק בחיפה אייל משומר. ישראלביץ' שיחק בכפר סבא עד סוף עונת 2007/2008, אשר בסיומה ירדה הקבוצה לליגה הלאומית.

ביוני 2008 חתם ישראלביץ' במכבי תל אביב, עמה זכה בגביע הטוטו של 2008/2009. לאחר ארבע שנים וסיום חוזהו בקבוצה החליטה הקבוצה לא לחדש את חוזהו ובכך הפך ישראלביץ' לשחקן חופשי.

בקיץ 2012 חזר ישראלביץ' לשחק בארגנטינה, בקבוצת בוקה אונידוס, ובשנת 2014 פרש ממשחק פעיל.

### נבחרת ישראל

ב-31 באוגוסט 2002 זומן ישראלביץ' לראשונה לסגל הנבחרת הצעירה של ישראל, ובמדיה רשם שתי הופעות וכבש שער אחד.

ב-4 באוקטובר 2006 זומן ישראלביץ' לראשונה לסגל הנבחרת הבוגרת במקומו של מיכאל זנדברג הפצוע למשחק נגד נבחרת רוסיה, אולם לבסוף הנבחרת יצאה למשחק עם סגל של 19 שחקנים בלבד, אחרי שישראלביץ' נופה מהסגל מאחר שבדיקה שביצעה ההתאחדות לכדורגל העלתה כי הוא שיחק בעברו בנבחרת ארגנטינה הצעירה, ועל כן אינו רשאי לשחק בעבור שתי נבחרות שונות.

קישורים חיצוניים
----------------

ויקישיתוף מדיה וקבצים בנושא **גיז'רמו ישראלביץ'** בוויקישיתוף

* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway
* ריאיון עם השחקן (אורכב 03.03.2016 בארכיון Wayback Machine) באתר flix, ‏27 בפברואר 2008
* ישראלביץ': שחקנים עשו לאיוניר בלאגן בכוונה באתר ספורט 5, 18 במאי 2012

הערות שוליים
------------

1. ↑  עודד שלו, נצרת עילית: גיז'רמו ישראלביץ' הושעה, באתר ynet, 3 בינואר 2006
2. ↑  איציק יצחקי, "ישראלביץ' חתם לשלוש שנים בכפר סבא", מאתר וואלה, מיום 27 במאי 2007
3. ↑  לי בוץ, מכבי ת"א: יבריץ' סיכם, ישראלביץ' חתם, באתר ynet, 7 ביולי 2008
4. ↑  רענן ברנובסקי, "מכבי תל אביב: ישראלביץ', סבן וניבאלדו שוחררו רשמית", מאתר וואלה, מיום 10 במאי 2012
5. ↑  משה גוזגל, "נבחרת: גיז'רמו ישראלביץ' זומן לאולימפית", מאתר ynet, מיום 31 באוגוסט 2002
6. ↑  שירלי בר דיין ויעל שחרור, "ישראלביץ' זומן לסגל הנבחרת. ומיד נופה", מאתר ספורט5, מיום 04 באוקטובר 2006
**רענן פוגל** (נולד ב-11 בספטמבר 1991) הוא מוזיקאי, זמר-יוצר, מלחין, ומפיק מוזיקלי ישראלי.

ביוגרפיה
--------

פוגל פרץ לתודעה לראשונה בגיל 15 עם הלהקה ביט 69, בה כתב את השירים, שר וניגן. הלהקה הוכרזה כהבטחת השנה של ערוץ 24 (2007), ושיריה נכנסו לתחנות הרדיו השונות. הלהקה אף שיתפה פעולה עם נינט טייב בכפר המוזיקה בניצנים.

בשנים 2011–2014 שירת בצה"ל כגיטריסט וזמר בלהקת הנח"ל וכמעבד מוזיקלי בלהקות הצבאיות. באותה תקופה למד גיטרה אצל שלמה יידוב. לקראת סוף שירותו הצבאי, החל לעבוד על אלבום הסולו הראשון שלו, "**סנטימנט**", שיצא לאור בנובמבר 2013. את האלבום הפיק מוזיקלית לצד רן רייטן והתארחה בו אליאנה תדהר. הקליפ לשיר הנושא מהאלבום זכה בפרס הראשון בתחרות "קליפ צעיר" לשנת 2013. 

בשנים 2016–2018 ניגן גיטרה בהרכב ההופעות של "קפה שחור חזק", ובמסגרת זו ניגן לצד מוקי, רביד פלוטניק, מיכאל מושונוב, אלון אולארצ'יק וכנסיית השכל.

ביולי 2017 הוציא את אלבומו השני, "**בדרך למצפה רמון**", אותו הפיק בעצמו, תוך ליווי וייעוץ אמנותי של יובל מנדלסון. פוגל ניגן גיטרה בשירו של מנדלסון "עקרון הגבלת השלטון", ומצטרף לעיתים כגיטריסט להופעותיו של מנדלסון. במרוצת השנים שיתף פעולה עם אמנים נוספים כמו יהלי סובול, חמי רודנר, אבי גרייניק, לוקץ' ועוד. 

בספטמבר 2022 הוציא את אלבומו השלישי, "**פוגל השלישי**", עליו עבד עם המוזיקאים יוגב גלוסמן, מתי גלעד והילה רוח. לאלבום קדמו הסינגלים ״טריפו״, ״תמצא כיוון״, ״טרוד״ ו-״מסיבות בריכה״ אשר זכו לביקורות חיוביות. האלבום כלל גם את השיר "משחק ילדים", דואט של פוגל עם נומקה (נועם סדן). באותה שנה החל להשתתף במופע אינדי ילד לצד מיקה שדה.

דיסקוגרפיה
----------

* **סנטימנט** (2013)
* **בדרך למצפה רמון** (2017)
* **פוגל השלישי** (2022)

### עם ביט 69

* **חומרים רטובים** (2007)
* **בנות אוהבות בנים חזקים** (2008)
* **טימבוקטו** (2020)

קישורים חיצוניים
----------------

* רענן פוגל, ברשת החברתית פייסבוק
* רענן פוגל, ברשת החברתית אינסטגרם
* רענן פוגל, באתר בנדקמפ
* רענן פוגל, ברשת החברתית פייסבוק
* רענן פוגל, ברשת החברתית אינסטגרם
* ערוץ היוטיוב של רענן פוגל
* רענן פוגל בספוטיפיי
* מילים לשירים של רענן פוגל, באתר "שירונט"

הערות שוליים
------------

1. ↑  רענן פוגל, ‏הוא הסתובב בחדרי חזרות בשוקן מגיל 13. הוא לא הולך לשום מקום, באתר "Time Out ישראל", 22 בספטמבר 2022
2. ↑  אור ברנע, נינט בולעת רוק, באתר ynet, 1 באוגוסט 2007
3. ↑  ירון רוולסצ'י, ‏אלו הם הזוכים הגדולים בתחרות "קליפ צעיר" 2013, באתר ‏מאקו‏, 29 בדצמבר 2013
4. ↑  סינגלס: שבוע 27 של שנת 2022, באתר הקצה, ‏2022

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007568483505171
* VIAF: 12145304725678610373
* WorldCat (עם VIAF): 12145304725678610373

 |
**קינן אוואנס** (באנגלית: **Keenan Evans**; נולד ב-23 באוגוסט 1996) הוא כדורסלן אמריקאי, המשחק בעמדת הרכז בז'לגיריס קובנה.

קריירת מכללות
-------------

בעונת הרוקי שלו במדי אוניברסיטת טקסס טק, אוואנס היה שחקן משלים כשקלע 5.8 נקודות במשחק ב-18.2 דקות בעודו פותח רק שלוש פעמים מתוך 32 משחקים בהם שותף.

בעונתו השנייה, עונת 2015/2016, הפך אוואנס לשחקן מרכזי בקבוצה כששיפר את ממוצע הנקודות שלו ל-8.7 נקודות ב-25.1 דקות ובנוסף פתח ב-31 משחקים מתוך 32.

בעונת 2016/2017, אוונס רשם ממוצעים של 15.4 נקודות ו-3 אסיסטים למשחק, מה שעזר לו להיבחר לקבוצה השלישית של העונה.

בעונתו האחרונה, אוואנס היה הקלעי המוביל של הקבוצה והוביל אותם לעשירייה הראשונה. באמצע פברואר, קלע אוואנס סל ניצחון בדרבי מול אוניברסיטת טקסס באוסטין ובנוסף קלע שיא קריירה של 38 נקודות. אוואנס נבחר לחמישייה הראשונה של העונה והיה מועמד לתואר הרכז המוביל בליגה ולפרס ג'ון אר. וודן.

קריירה מקצועית
--------------

בשנת 2018, לאחר שלא נבחר בדראפט ה-NBA, החל לשחק אוואנס בגולדן סטייט ווריורס במהלך ליגת הקיץ של ה-NBA. לאחר מכן חתם אוואנס בדטרויט פיסטונס בחוזה כפול כך ששיחק לסירוגין בקבוצת הפיתוח של הפיסטונס, גרנד ראפידס דרייב. ב-15 בינואר 2019 שוחרר אוואנס מהפיסטונס מבלי שרשם הופעה אחת במדיה, אך נשאר בקבוצת המילואים.

ב-22 בינואר 2019 עבר אוואנס בטרייד לדלאוור בלו קואוטס יחד עם זכויות השחקן של כריס הורטון בתמורה לזכויות השחקן של שון לונג ודבנדריק ווקר.

ב-26 ביולי 2019 חתם אוואנס לעונה באיגוקאה מהליגה הבוסנית והליגה האדריאטית. אוואנס רשם ממוצעים של 11.9 נקודות, 2.4 ריבאונדים, 2.8 אסיסיטים במדד יעילות של 11.3.

ב-6 ביולי 2020 חתם לשתי עונות בהפועל חיפה מהליגה הישראלית והליגה הבלקנית.

ב-6 ביולי 2021 חתם אוואנס לעונה במכבי תל אביב. ב-12 ביולי 2022 הסתיים חוזהו והוא שוחרר מהקבוצה.

ב-13 ביולי 2022 חתם אוואנס בז'לגיריס קובנה מליגת העל הליטאית והיורוליג. אוואנס סיפק חצי עונה מצוינת עבור ז'לגיריס כאשר הוא מספק לקבוצה 15.9 נקודות, 3.2 ריבאונדים ו3.7 אסיסטים. ב5 בינואר 2023, קרע אוואנס את גיד האכילס שלו וסיים את העונה.

תארים
-----

איגוקאה
* אליפויות (1): 2019/2020

מכבי תל אביב
* גביע ווינר (1): 2021/2022

קישורים חיצוניים
----------------

ויקישיתוף מדיה וקבצים בנושא **קינן אוואנס** בוויקישיתוף
* קינן אוואנס, ברשת החברתית אקס (טוויטר)
* קינן אוואנס, ברשת החברתית אינסטגרם
* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר ESPN

הערות שוליים
------------

1. ↑  כפיר אדר, זר שלישי להפועל חיפה: קינן אוואנס חתם, באתר ONE, ‏6 ביולי 2020
2. ↑  חיזוק נוסף לצהובים: קינן אוואנס חתם, באתר מנהלת ליגת העל בכדורסל, ‏6 ביולי 2021
3. ↑  אהרל'ה ויסברג‏, מכבי תל אביב תשתתף בטורניר ינאקופולוס, קינן אוואנס עזב רשמית, באתר וואלה!‏, 12 ביולי 2022
4. ↑  נשאר ביורוליג: קינן אוואנס חתם לשנתיים בז'לגיריס קובנה, באתר וואלה!‏, 13 ביולי 2022
**ג'ף טוטואנה** (נולד ב-19 במרץ 1982) הוא כדורגלן עבר קונגולזי ששיחק בעמדת החלוץ.

קריירה
------

טוטואנה התחיל בקריירה המקצוענית שלו בגיל 17 במועדון הקונגולזי גאפטרה, ולאחר שנתיים חתם בויטה קלאב, מהמועדונים הגדולים בקונגו, ושיחק שם במשך שנתיים. לאחר תקופה זו, ניסו טוטואנה וחברו מהקבוצה מזואה אנסומבו להתקבל לקבוצות כדורגל מבלגיה, אך השניים לא עברו את המבדקים ונאלצו להסתפק באופציה שהוצעה להם מישראל.

השניים חתמו יחד עם חלוץ קונגולזי נוסף בשם פטי נימבה בקבוצת הפועל חיפה ששיחקה בליגה הלאומית. טוטואנה הציג בהפועל חיפה יכולת משחק טובה, כבש 16 שערים בעונת 2003/2004 ועזר להפועל חיפה לעלות לליגת העל. בסוף העונה נבחר לשחקן העונה בליגה הלאומית והוצע לקבוצות מליגת העל.

בעונת 2004/2005 שיחק טוטואנה ביכולת חלשה מזו של העונה הקודמת, וסיים את העונה עם 9 שערים ב-29 משחקים בהם שותף. שחקני הקבוצה האחרים לא הרשימו גם הם, והפועל חיפה ירדה חזרה לליגה הלאומית.

בעונת 2005/2006 שיחק במדי בית"ר ירושלים לצד חברו הקשר הקונגולזי מזואה אנסומבו, אך ב-19 משחקים שבהם שותף במהלך העונה, 3 מתוכם כמחליף, לא הרשים. הוא כבש רק 4 שערים, ששלושה מהם הובקעו ב-20 דקות, במשחק נגד הפועל נצרת עילית. במחזור ה-19 של העונה נפצע טוטואנה קשה בגבו במהלך משחק נגד הפועל נצרת עילית לאחר תיקול לא מוצלח של השוער, ובעקבותיה הובהל לבית החולים. לאחר הפציעה היה טוטואנה מושבת ממשחק פעיל לזמן קצר, אך בית"ר החליטה להחליפו בדויד אגאנסו, והוא שוחרר לאחר כמה ימים.

לאחר שחרורו חזר טוטואנה לצרפת לרגל הולדת בתו, ואף על פי שלא שיחק מספר חודשים המשיך לשמור על כושר, בעזרת אימונים שערך עם קבוצת סנט אטיין מצרפת. בסופו של דבר חתם טוטואנה במכבי נתניה אך לאור העובדה שלא זכה לדקות משחק רבות מהמאמן אלי גוטמן, שוחרר מהקבוצה בדצמבר 2006 ועבר לקבוצת פראלימני שבקפריסין, שם שיחק במשך שתי עונות תחת הדרכתו של המאמן ניר קלינגר.

בשנת 2009 עבר לאיה נאפה מהליגה השנייה בקפריסין, ולאחר מכן לאולימפיאקוס ניקוסיה. בשנת 2010 חתם בקבוצת א.א.ק. קוקליה מליגה נמוכה בקפריסין, ובמדיה שיחק שנתיים עד שפרש ממשחק פעיל.

קישורים חיצוניים
----------------

* פרופיל, באתר Transfermarkt
* פרופיל, באתר WorldFootball.net
* פרופיל, באתר National Football Teams
**יונתן משה אטיאס** (נולד ב-26 בינואר 2001) הוא כדורסלן ישראלי, המשחק בעמדות הפאוור פורוורד והסנטר באליצור עירוני נתניה ובנבחרת העתודה.

קריירה
------

אטיאס נולד בגן יבנה והחל לשחק שם כדורסל. בגיל 15, הוא עבר למחלקת הנוער של מכבי תל אביב. בגיל 16 עלה לקבוצת הנוער של מכבי, כשכבר באותה עונה הוא זכה עם הקבוצה באליפות המדינה. באותה שנה הקבוצה הפסידה במשחק גמר הגביע להפועל עמק יזרעאל. ב-20 בדצמבר 2018, הגיע אטיאס יחד עם תיכון חדש תל אביב לגמר ליגת העל לתיכונים, שם קלע 4 נקודות וסייע לקבוצתו לנצח את תיכון כצנלסון ולזכות באליפות. עונה לאחר מכן, אטיאס סייע לקבוצת הנוער לזכות בדאבל לאחר ניצחון 0–3 בסדרת הגמר מול הפועל תל אביב.

בעונת 2019/2020, עלה אטיאס לסגל הבוגר של מכבי תל אביב ושיחק לסירוגין בקבוצת הנוער כחריג גיל. במכבי הוא שותף ב-14 משחקים, בהם העמיד 0.2 נקודות ו-0.5 ריבאונדים ב-2.7 דקות בממוצע למשחק. בתום העונה זכה אטיאס עם הקבוצה באליפות. בעונת 2020/2021, אטיאס שותף ב-7 משחקים בהם העמיד ממוצעים של 1.4 נקודות ו-0.6 ריבאונדים ב-5.0 דקות. באותה עונה זכה אטיאס עם הקבוצה בטראבל, כשזכה בגביע ווינר סל, גביע המדינה ובאליפות המדינה.

לקראת עונת 2021/2022 הושאל ממכבי תל אביב לעירוני נהריה מהליגה הלאומית. בעונתו בנהריה לא זכה ליציבות בדק' המשחק בקבוצה ולא הרבה לקלוע, במהלך העונה הסדירה שותף ב-21 משחקים עם כ-9 דק' ו-2 נק' בממוצע. בשלב הפלייאוף שותף ב-6 משחקים בהם שותף כ-5.5 דק' ובהן העמיד 0.6 נק' בממוצע.

לקראת עונת 2022/2023 חתם באליצור עירוני נתניה. בעונת 2023 חתם במכבי רעננה.

מכיון שלא קלע הרבה וגם לא תרם לקבוצה מספיק.

הערות שוליים
------------

1. ↑  בפעם השנייה ברציפות: מכבי תל אביב אלופת ליגת העל לנוער, באתר וואלה!, ‏25 במאי 2018
2. ↑  אילון סלוס, גמר גביע המדינה לנוער ע"ש יגאל דר: הפועל עמק יזרעאל גברה על מכבי ת"א 83–93 וזכתה בגביע, באתר איגוד הכדורסל, ‏25 במרץ, 2018
3. ↑  אסי ממן, תיכון חדש אלופת התיכונים לאחר 67:96 על כפ"ס, באתר ONE, ‏20 בדצמבר 2018
4. ↑  אור שקדי, כדורסל נוער: מכבי תל אביב השלימה זכייה בדאבל, באתר וואלה!, ‏29 במאי 2019
5. ↑  יונתן אטיאס חתם בנתניה

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"יונתן אטיאס"**.
**הרפתקאות במבה בממלכה הקסומה** הוא משחק וידאו על גבי דפדפן שנועד לקידום המותג "במבה" אשר יצא לאור במרץ 2009 והיה פעיל עד 2017. ב-2020 חזר לפעול על ידי מיזם, בשיתוף פעולה עם מפתחי המשחק. המשחק נסגר על ידי אסם באוקטובר 2022

מאפיינים
--------

המשחק מבוסס על טכנולוגיית פלאש, ועלה באתר האינטרנט של החטיף "במבה". המשחק זכה בתחרות של תעשיית המשחקים הישראלית בכנס GameIS בקטגוריית "משחק הווב של השנה" (לשנת 2009). המשחק הופק על ידי הסטודיו Playful Shark ואידאולוג'יק.

המוזיקה והפסקול נוצרו על ידי ניב גולן.

עלילה
-----

המשחק מספר על עלילותיו של במבה הקוסם (התינוק של במבה). כאשר המשחק מתחיל, מופיע סרטון ובו מוצג הסיפור הראשוני. במבה אומר שלום לצופים, ומתחיל לבצע קסמים בעזרת הידיים שלו, ספק נכשל ספק מצליח. מישהו דופק בדלת, במבה פותח והאיש הזר מביא לו מגילה.

המנהל של בית הספר לקוסמות וכישוף מודיע לבמבה שהוא קוסם אמיתי ומביא לו שרביט קסמים.

במבה שמח ומצליח לעשות קסמים. לפתע כדור הבדולח מתריע כי יש אויבים בממלכה ובמבה מבין שהוא צריך להילחם. אז המשחק מתחיל בפועל. על השחקן לבחור מה יהיה כוח הקסם שלו:

* מסדר האש - קסמים השולטים באש
* מסדר הקרח - קסמים השולטים בקרח
* מסדר הטבע - קסמים השולטים בטבע

המשחק מכיל 20 מפלצות שונות, 10 מבוכים, עשרות קסמים שונים ומאות פריטי לבוש. המשחק הוא משחק תפקידים ממוחשב.

בסיפור הרקע של המשחק מופיע התינוק של במבה כקוסם מתחיל, שעושה את צעדיו הראשונים בעולם הקסמים. הוא נתקל במפלצות שחדרו לאזור ומאיימות להטיל כאוס ברחבי הממלכה. השחקן מגלם את התינוק של במבה בעודו מתמודד מול המפלצות, מוצא אוצרות ומשפר את רמת הקסימה שלו עד לדרגת קוסם מקצועי. במשחק זה יש רמות, וכדי להגיע לשלבים יותר מתקדמים צריך להתקדם במבוך, לבצע משימות ולאסוף חטיפי במבה.

לאחר הסגירה
-----------

לאחר סגירת המשחק ב-2017, מספר עצומות נפתחו באינטרנט, שמטרתן להחזיר את המשחק, אך ללא הצלחה.

בשנת 2020, כ-3 שנים לאחר שהורד מהרשת, מיזם בשם "Make Bamba Great Again" החל להתפרסם באינסטגרם, ומטרתו לפתח את המשחק מחדש. לאחר אישור מאסם ומהמפתחים המקוריים של המשחק, הוא הופץ ב-30 באוגוסט של אותה שנה.

פרסים
-----

| שנה | פרס | מעניק/ת הפרס | תוצאה |
| --- | --- | --- | --- |
| 2009 | משחק הווב של השנה | אגודת GameIS | **זכייה** |

קישורים חיצוניים
----------------

* אתר האינטרנט של Make Bamba Great Again, הכולל את המשחק

הערות שוליים
------------

1. ↑  במבה בממלכה הקסומה, באתר magic-kingdom.live
2. ↑  זוכי פרסי GameIS לשנת 2009
**אָבִי בֶּן-שִׁימוֹל** (נולד ב-22 במאי 1985) הוא כדורסלן עבר ישראלי שישחק בעמדת הרכז בליגת העל ובנבחרת ישראל. כיום משמש כמנהל הספורטיבי של הפועל אילת.

קריירה
------

בן-שימול החל לשחק בקבוצת הנוער של מכבי תל אביב, איתה זכה שלוש פעמים באליפות המדינה ופעמיים בגביע המדינה. במקביל שיחק בנבחרת הכדורסל של תיכון עירוני ט' בתל אביב, עמה זכה באליפות ליגת העל לתיכונים בעונת 2002/03.

בעונת 2003/2004 הצטרף לסגל הקבוצה הבוגרת כשחקן ספסל. הוא מיעט לשחק, אך שותף וזכה לקלוע 2 נקודות בגמר היורוליג בו הביסה מכבי את סקיפר בולוניה האיטלקית בתוצאה 74–118. בהמשך נדד בין קבוצות שונות, אותן החליף מדי שנה: הפועל גליל עליון, עירוני רמת גן ושוב הפועל גליל עליון. ב-2008 הצטרף לעירוני אשקלון, בקיץ 2009 עבר למכבי ראשון לציון ובין השנים 2010 ל-2012 שיחק במכבי חיפה. לקראת עונת 2012–2013, חתם בשורות הפועל אילת. ולקראת עונת 2013/14 חתם בבני הרצליה, בה שיחק חצי עונה עד שנפצע. בסוף עונת 2014/15 חתם בן שימול במכבי ראשון לציון לשלוש שנים.

בתחילת שנת 2016 נפצע במשחק מול מכבי קריית גת וחזר לשחק לאחר חודש. בעונת 2015/2016 זכה עם הקבוצה באליפות ישראל. במהלך העונה, בן שימול שיחק 20.4 דקות וקלע 5.1 נקודות בממוצע למשחק. ב-19 בנובמבר, במשחק בית נגד הפועל חולון, קלע בן-שימול 16 נקודות ומסר 5 אסיסטים, וכך הפך לשחקן החמישי בהיסטוריית הליגה שמגיע ל-1,000 אסיסטים.

ב-9 ביולי 2018 חתם לעונה אחת בקבוצת הפועל אילת.

ב-19 באוגוסט 2020 חתם לעונה אחת בקבוצת מכבי חיפה.

ב-19 במרץ 2021 שוחרר בן שימול ממכבי חיפה בעקבות פציעת גב נמשכת.

ב-27 ביוני 2021 הודיע על פרישה ממשחק פעיל.

### נבחרת

בן-שימול היה חבר גם בסגל נבחרת הקאדטים שזכתה במקום התשיעי באליפות אירופה ב-2001, בסגל נבחרת הנוער שזכתה במקום השישי באליפות אירופה ב-2002, ובסגלי נבחרות העתודה שזכו במקום השני באליפות אירופה ב-2004, במקום הרביעי ב-2005, ובמקום העשירי באליפות העולם שנערכה בארגנטינה באותה שנה.

בנובמבר 2017 זומן בן-שימול לסגל הנבחרת הבוגרת (בגיל 32), לצמד משחקים רשמיים במסגרת מוקדמות גביע העולם 2019, לאחר פציעתו של ג'ו אלכסנדר.

אחרי הפרישה
-----------

ב-17 באוגוסט 2022 מונה בן שימול לתפקיד המנהל הספורטיבי של הפועל אילת..

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **אבי בן-שימול** |

* פרופיל, באתר eurobasket
* פרופיל, באתר פיב"א
* פרופיל, באתר היורוליג
* אבי בן שימול באתר מנהלת הליגה

הערות שוליים
------------

1. ↑  שגיא ניר, "בן שימול בזיסמן", מאתר ספסל, מיום 27 באוגוסט 2005
2. ↑  "בן-שימול חוזר לגליל", מאתר ספסל, מיום 16 בספטמבר 2006
3. ↑  אור שקדי, "אבי בן שימול חתם באשקלון", מאתר וואלה, מיום 23 ביולי 2008
4. ↑  אור שקדי, "אבי בן שימול יצטרף לראשון לציון", מאתר וואלה, מיום 03 באוגוסט 2009
5. ↑  אהוד כהנים, אבי בן שימול חתם במכבי חיפה, באתר ynet, 17 ביוני 2010
6. ↑  שי לוי, ‏אבי בן שימול ויאן מרטין חתמו בהפועל אילת, באתר ONE‏, 11 ביולי 2012
7. ↑  אריק מיינור מועמד למכבי ראשון לציון,‏ ברק חקלאי, ynet,‏ 21.11.2016
8. ↑  אור שקדי‏, הפועל אילת: אבי בן שימול חתם לעונה אחת, באתר וואלה!‏, 9 ביולי 2018
9. ↑  אור שקדי‏, אבי בן שימול פורש: "תמיד אמרתי שאשחק עד שלא אוכל יותר", באתר וואלה!‏, 27 ביוני 2021
10. ↑  בן שימול ומעיין זומנו לנבחרת, באתר Sport5.co.il - אתר ערוץ הספורט
11. ↑  חוזר לדרום: אבי בן שימול מונה למנהל המקצועי של הפועל אילת, באתר ספורט 1, ‏2022-08-17
לאונרדו, המנהל הספורטיבי של פריז סן-ז'רמן
בכדורגל, **מנהל ספורטיבי או מנהל מקצועי** (לעיתים מכונה בשמו האנגלי General Manager) הוא איש ניהול בכיר במועדוני כדורגל, האחראי על הנושא המקצועי במועדון. לעיתים קרובות אופי תפקידו של המנהל הספורטיבי אינו ברור, ויכולים להיות הבדלים גדולים בין תפקידיהם של מנהל ספורטיבי אחד לשני.

המנהל הספורטיבי נמצא למעשה בתווך בין המאמן להנהלה, כשמצד אחד ידיעותיו בכדורגל מאפשרות לו לייעץ להנהלה ולסייע לקבל החלטות ולתכנן השקעות בצורה נכונה ומצד שני הוא מאפשר למאמן להתמקד באימונים ובביצועי הקבוצה על המגרש. המנהל הספורטיבי, כשזה מגדיר מדיניות ושיטות עבודה במועדון, יכול גם לאפשר המשכיות ויציבות כשמאמנים מתחלפים. לרוב מעורב המנהל הספורטיבי גם ברכישות שחקנים, בבחירת אנשי הצוות המקצועי ולעיתים גם במחלקות הנוער.

לעיתים, בעקבות העדר ההגדרה הברורה לתפקיד, נוצרים חיכוכים בין המנהל הספורטיבי למאמן.

במועדוני הכדורגל בישראל השימוש במנהל ספורטיבי אינו נפוץ, וכל ההחלטות מתקבלות על ידי הבעלים ומאמני הקבוצות בלבד. שונה מאלו מכבי תל אביב, שבין השנים 2012–2017 העסיקה בתפקיד המנהל המקצועי את ז'ורדי קרויף. או גל אלברמן המשמש כמנהל הספורטיבי של מכבי חיפה מאז 2021. בקבוצות אחרות בישראל למנות אנשי מקצוע בתפקידים דומים אך ללא הצלחה מרובה. מכבי חיפה העסיקה בעבר שני אנשים בתפקיד: מוחמד אלאך וטור-כריסטיאן קרלסן. הפועל תל אביב העסיקה את אייל ברקוביץ' ועומר בוקסנבוים כמנהלים מקצועיים ללא הצלחה. 

בעברית מקובל להתייחס למנהל הספורטיבי לעיתים גם בשם "מנג'ר" (מאנגלית: Manager). במקור האנגלי, ולעיתים גם בעברית, מתייחסת המילה לכל מאמן ראשי של קבוצת כדורגל.

קישורים חיצוניים
----------------

ויקישיתוף מדיה וקבצים בנושא **מנהל ספורטיבי** בוויקישיתוף
* אוריאל דסקל, מי צריך להיות הבוס?, באתר כלכליסט, 2 בספטמבר 2013
* אוריאל דסקל, ג'ורדי הכובש, באתר כלכליסט, 30 ביוני 2015
* אוריאל דסקל, המנהלים הספורטיביים אחראים לדומיננטיות הספרדית באירופה, באתר כלכליסט, 5 במאי 2016
* אורי קופר, לא מקצועי: למה בכדורגל הישראלי ויתרו על המנהלים המקצועיים?, באתר ynet, ‏7 בספטמבר 2020
ממשלת ישראל ה-11 בראשות לוי אשכול בבית הנשיא זלמן שזר. מימין לשמאל: בכור-שלום שטרית, זלמן ארן, זרח ורהפטיג, אליהו ששון, פנחס ספיר, יוסף-אהרן אלמוגי, אבא אבן, דב יוסף, גולדה מאיר, זלמן שזר, לוי אשכול, חיים משה שפירא, יוסף בורג, יגאל אלון, משה דיין ומזכירת הממשלה - יעל עוזאי
**יעל עוזאי** (15 ביוני 1920 – 3 ביוני 2013) הייתה מזכירת הממשלה בין השנים 1962–1968 ובין 1958-1957 כמ"מ, והיא האישה היחידה שכיהנה בתפקיד זה בתולדות המדינה.

ביוגרפיה
--------

עוזאי נולדה ברוסיה בשם קיילה נוביקוב, בת לרחל וליצחק. בשנת 1925 עלתה עם משפחתה לארץ ישראל וגדלה בתל אביב. למדה בגימנסיה "הרצליה".

בשנת 1938 החלה לעבוד כמזכירה במשטרת היישובים העבריים. בין השנים 1940–1948 עבדה במחלקה המדינית של הסוכנות היהודית. עברתה את שמה הפרטי ליעל בהוראת ראש המחלקה המדינית, משה שרת. לאחר קום המדינה הייתה עוזרת למזכיר הממשלה זאב שרף ומאוחר יותר מונתה לסגניתו. בתקופת הביניים שבין פרישת שרף ומינוי כתריאל כ"ץ לתפקיד, שימשה מזכירת הממשלה בפועל. לאחר פרישת כ"ץ מונתה לתפקיד ב-24 ביוני 1962 בהחלטת ממשלה וכיהנה בו בין השנים 1962–1968.

למדה משפטים באוניברסיטה העברית (1957–1961) והוסמכה לעריכת דין.

לאחר פרישתה משירות המדינה הייתה פעילה ב"איגוד נשים אקדמאיות" ובפעילויות התנדבותיות למען קשישים ומוגבלים. בשנת 1973 הביעה תמיכה בטדי קולק כראש עיריית ירושלים. הייתה מראשוני מפלגת "שינוי" וחברת מועצת התנועה. בנובמבר 1976 הייתה בין מייסדי התנועה הדמוקרטית של יגאל ידין. כיהנה גם כנציגת ציבור בבית הדין האזורי לעבודה בירושלים.

הייתה נשואה למיכאל, ממנו התאלמנה. נפטרה ביוני 2013, בגיל 93.

קישורים חיצוניים
----------------

ויקישיתוף מדיה וקבצים בנושא **יעל עוזאי** בוויקישיתוף
* יוסף חריף, היא יודעת לשמור סוד, מעריב, 20 במאי 1963
* המזכירה־בפועל היתה למזכירה, דבר, 24 במאי 1963
* אתר למנויים בלבד עופר אדרת, מתה יעל עוזאי, מזכירת הממשלה היחידה בישראל, באתר הארץ, 4 ביוני 2013

הערות שוליים
------------

1. ↑  אפרת ארד, אין זה תפקיד מתאים לנשים, מעריב, 17 באוגוסט 1962
2. ↑  יעל עוזאי תמלא מקום מזכיר הממשלה, דבר, 26 בנובמבר 1957
3. ↑  ארכיון המדינה, תיק ג-6243/16 - עוזאי יעל - עמ' 139, באתר ארכיון המדינה
4. ↑  שרים נפרדים מ"שומרת סוד", מעריב, 16 בספטמבר 1968
5. ↑  מוסמך למשפטים, דבר, 16 ביוני 1961
6. ↑  אל טדי קולק, דבר, 12 בספטמבר 1973
7. ↑  תנועת ידין קמה, דבר, 24 בנובמבר 1976

| מזכירי ממשלות ישראל |
| --- |
| 

|  |  |
| --- | --- |
| זאב שרף • כתריאל כ"ץ • יעל עוזאי • מיכאל ארנון • גרשון אבנר • אריה נאור • דן מרידור • יוסי ביילין • אליקים רובינשטיין • שמואל הולנדר • דני נוה • גדעון סער • יצחק הרצוג • אהרון לישנסקי (בפועל) • ישראל מימון • עובד יחזקאל • צבי האוזר • אביחי מנדלבליט • אריה זהר (מ"מ) • צחי ברוורמן • שלום שלמה • יוסי פוקס | סמל מדינת ישראל |

 |
**יצחק (איציק) כהן** (נולד ב-10 באוגוסט 1968) הוא כדורסלן עבר ישראלי. גובהו 2.04 מטר, שיחק בעמדת הסנטר.

ביוגרפיה
--------

כהן נולד בירושלים ושיחק בנערותו במחלקת הנוער של מכבי ירושלים, ולאחר מכן עבר למחלקת הנוער של מכבי תל אביב. כשבגר הוא הושאל למכבי דרום תל אביב שהייתה קבוצת בת של מכבי תל אביב ושיחקה בליגה הארצית.
כהן שיחק במכבי תל אביב במשך 6 עונות.

כשחקן מכבי תל אביב, שימש כמחליף לגבוהים. אחד ממשחקיו הזכורים הוא משחק גמר גביע אירופה לאלופות בשנת 1988 נגד טרסר מילאנו. במשחק זה עלה מן הספסל, לאחר שקווין מגי נקלע לבעיית עבירות, וקלע 6 נקודות נוסף על 7 ריבאונדים, אך למרות זאת מכבי תל אביב הפסידה במשחק. בסך הכל קלע 69 נקודות במדי הקבוצה באירופה.

בעונת 1991/92 הצטרף לעולה החדשה הפועל אילת. בעונה הבאה שיחק בהפועל גבת. בתום העונה חזר לאילת ושיחק במסגרתה שתי עונות נוספות.

בסך הכל קלע 882 נקודות בליגה הלאומית.

שיחק 82 פעמים בנבחרת ישראל. הוא היה חבר בנבחרת הקדטים של ישראל. השתתף איתה באליפות אירופה בבולגריה בשנת 1985, וקלע 9.9 נקודות בממוצע למשחק. השתתף עם הנבחרת הבוגרת באליפות אירופה שנערכה ב-1987 ביוון בה סיימה ישראל במקום האחד עשר. הוא תרם 2.5 נקודות בממוצע למשחק, כשחקן מחליף של לבאן מרסר והאווי לאסוף הגבוהים. לקראת המשחקים האולימפיים בסיאול (1988), היה חלק מסגל הנבחרת במשחקי המוקדמות, אך הנבחרת לא העפילה לאולימפיאדה.

לאחר פרישתו ממשחק
-----------------

לאחר פרישתו איציק כהן הוא יזם הייטק. מתגורר בארצות הברית ופועל בעמק הסיליקון.

קישורים חיצוניים
----------------

* פרופיל, באתר פיב"א
* סוסוני יאור באתר כדורסלע
* ניר נתן, ‏הטלוויזיה החברתית - הדבר הגדול הבא אחרי רשתות חברתיות?, באתר גלובס, 25 בפברואר 2010
* יוני לב ארי, אילן הפלרין, אל תמצמצו - שחקנים שנכנסו להיסטוריה ברגע, באתר ynet, 13 ביולי 2012

הערות שוליים
------------

1. ↑  פרופיל שחקן, באתר ספסל
2. ↑  יוני לב ארי, טופ 10: ההופעות הגדולות של מכבי ת"א בפיינל 4, באתר ynet, 5 במאי 2011
3. ↑  הפועל גבת 1993-1992, באתר מנהלת ליגת העל בכדורסל
4. ↑  , באתר fiba
5. ↑  , באתר fiba

| **‏‏נבחרת ישראל‏ - אליפות אירופה בכדורסל 1987 (מקום אחד עשר)** |
| --- |
| 1 לאסוף • 
2 דניאל • 
3 גורדון • 
4 הנפלד • 
5 פליישר • 
6 רוזנברג • 
7 ליפין • 
‏8‏ ‏שפע‏‏
 •‏
9 ג'מצ'י •
10 מרסר •
11 שטיינהאור •
12 כהן •
**מאמן:** שרף
 | ישראלישראל |
**אלכסנדר אוגוסטינוביץ'** (בפולנית: **Aleksander Augustynowicz**‏;  7 בפברואר 1865 – 23 באוגוסט 1944) היה צייר פולני.

ביוגרפיה
--------

אלכסנדר אוגוסטינוביץ' נולד ב־7 בפברואר לאביו, וינצנטי, ולאמו, יוליה (לבית חבצקי). הוא השלים את לימודיו התיכוניים בז'שוב, בשנים 1883–1886 ולאחריהן למד באקדמיה לאמנויות יפות של יאן מטייקו בקרקוב, שם התמחה אצל פליקס שינלבסקי, ולדיסלב לושקביץ' ויאן מטייקו. להשלמת לימודיו עבר למינכן והשתתף במסעות אמנים לאיטליה ולהונגריה.

בשנת 1890 עבר ללבוב, שם החל את קריירת האמן שלו. הוא בילה בזאקופנה בין השנים 1914–1921 ואז עבר להתגורר בפוזנן, שם כבר קנה לו שם בקרב האמנים המקומיים, שכן במהלך מלחמת העולם הראשונה הציג את ציוריו עם חברת האמנים.

בשנת 1925 התקבל אוגוסטינוביץ' כחבר באגודה לעידוד האמנויות היפות בוורשה. בשנת 1935, בפוזנן, חגג חמישים שנה ליצירתו. במהלכה ציון היובל ליצירתו הוצגו יצירות האמנות שלו בתערוכה רטרוספקטיבית. ב־11 בנובמבר 1937 העניק לו נשיא פולין את צלב הקצינים של מסדר פולוניה רסטיטוטה, על שירותו בתחום האמנות.

לאחר תחילת מלחמת העולם השנייה עבר לוורשה, שם נהרג במהלך מרד ורשה.

הוא היה נשוי לאנה צ'מריננסקה (1895), עימה נולדו לו שלוש בנות.

אלכסנדר אוגוסטינוביץ' צייר דיוקנאות שהוצגו בתערוכות לאומיות ובינלאומיות.

בשנת 1925, במהלך תערוכת דיוקן פולין (Portret polski) בוורשה, הוענק לו תואר הכבוד הגבוה ביותר על כל יצירות האמנות שלו.

בפוזנן הוא צייר דיוקנאות רבים, רובן צוירו בצבעי מים. מרבית ציוריו עשויים צבעי מים ומציגים נופים ופולקלור פולני.

יצירות האמנות שלו מוצגות במוזיאונים רבים ברחבי פולין ובבעלות פרטית. ארבע עשרה מיצירותיו, בצבעי מים ושמן, נמצאות במוזיאון הלאומי בפוזנן.

גלריה
-----

* אשה הוסוליטאשה הוסוליט
* דיוקן אביודיוקן אביו
* דיוקןדיוקן
* כנסייהכנסייה
* אשה נשענת אשה נשענת
* דיוקן אשהדיוקן אשה
* דיוקן דיוקן
* אשה מקרקוב אשה מקרקוב
* בסטודיו של צייר בסטודיו של צייר
* ילדה בלבוש לאומי ילדה בלבוש לאומי

קישורים חיצוניים
----------------

ויקישיתוף מדיה וקבצים בנושא **אלכסנדר אוגוסטינוביץ'** בוויקישיתוף

הערות שוליים
------------

1. ↑  Augustynowicz Aleksander - malarz, Polska, baza artystów Agra-Art, web.archive.org, ‏2016-03-04
2. ↑  "Biography", koneser.krakow.pl
3. ↑  "Biography of Aleksander Augustynowicz"
4. ↑  "Aleksander Augustynowicz (1865 - 1944) List Of Paintings" (ארכיון)

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 1887151778255218130006
* WorldCat: viaf-1887151778255218130006

 |
**אגם טראזימנו** הוא אגם מים מתוקים, הרביעי בגודלו באיטליה. האגם מצוי במחוז אומבריה, בסמוך לגבול מחוז טוסקנה.

האגם נמצא 145 ק"מ צפונית מרומא, 120 ק"מ דרומית מפירנצה ו-20 ק"מ מערבית מפרוג'ה. האגם ידוע בקרב טראסימנו שהתחולל בו בשנת 217 לפנה"ס, בו הוכרע הצבא הרומי בידי חניבעל, באחד מקרבות המארב הקלסיים בהיסטוריה הצבאית.

תיאור האגם
----------

שטחו של אגם הוא 128 קמ"ר, ועומקו המרבי הוא 6 מטר. הוא נמצא בגובה של 258 מטר מעל פני הים. גובה פני האגם משתנה במידה ניכרת בהתאם לירידת הגשמים ולצריכת המים על ידי היישובים באזור. כבר בימי רומא העתיקה נעשו ניסיונות לשמור על גובה אחיד של פני האגם, ונבנה סכר באזור סאן סבינו (San Savino). לשינויי המפלס באגם יש קשר להתפשטות מחלת המלריה באזור, איכותם של שטחי העיבוד החקלאים וכמות האצות באגם. בשנת 1898 נבנתה אמת מים תת-קרקעית במטרה למנוע את השינויים בגובה המפלס.

באגם יש שלושה איים טבעיים : איזולה מג'ורה - בשטח של 0.232 קמ"ר ו-35 תושבים, איזולה מינורה - 0.065 קמ"ר ואיזולה פולוזה - 0.644 קמ"ר. האגם הוכרז בתור שמורת טבע.

גאולוגיה
--------

האגם נוצר בעקבות פעילות טקטוניקת הלוחות בהרי האפנינים. חלק ממחוז אומבריה היום כוסה במים רדודים. מים שהתרכזו בשטח המישורי הנמוך בעקבות זרמי המים של נהרות האזור, ובייחוד נהר הטיבר. משערים כי האירועים התרחשו לפני 3 מיליון שנה.

מועד היווצרות האגם והאיים שבו תואם את המועד בו נוצרו האיים הליפאריים במערב איטליה. הצמחייה בו דומה לזו של מזרח האי איסטריה (Istria) בקרואטיה לחוף הים האדריאטי. המים כוללים מרכיבים אופייניים מהים האדריאטי. קיימת האפשרות כי האגם והאיים נוצרו כתוצאה מפעילות טקטונית, בה נוצרו גם שאר האיים הוולקניים באיטליה.

באגם נקלטים מי הגשמים היורדים בהרים סביבו.

קרב טראסימנו
------------

 ערך מורחב – **קרב טראסימנו**  

המערכה בין הצבא הרומי לצבא חניבעל הייתה מצפון לאגם. הצבא הרומאי נכנס למלכודת באמפיתיאטרון טבעי, כאשר האגם סגר עליו מדרום וחורשות העצים, בהם הסתתר צבא חניבעל ממזרח וממערב. הזרוע השמאלית של צבא חניבעל הייתה במקום בו שוכנת היום העיר טאורו סול טראזימנו (Tuoro sul Trasimeno).

מראות האגם
----------

* השפעת השינויים בגובה פני האגםהשפעת השינויים בגובה פני האגם
* תרשים משנת 1571תרשים משנת 1571
* הזריחההזריחה

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **אגם טראסימנו** |

* אגם טראסימנו, באתר - Global Natural Fund - Living Lakes
* אגם טראזימנו, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007529812505171
* LCCN: sh88000570
* NKC: ge779709
* SUDOC: 068883595
* VIAF: 233859110
* WorldCat: viaf-233859110

 |
**ייז'י שדיבי** (בצ'כית: **Jiří Šedivý**, נולד ב-3 בינואר 1953) הוא גנרל צ'כי בדימוס. שימש כראש המטה הכללי הצ'כי בין השנים 1998-2002.

ביוגרפיה
--------

שדיבי נולד בפריבראם ב-3 בינואר 1953. הוא למד בתיכון הצבאי יאן ז'יז'קה באופבה, וב-1971 התגייס לצבא צ'כוסלובקיה. הוא למד בבית הספר הגבוה של כוחות היבשה בווישקוב. הוא סיים את לימודיו ב-1975 ומונה למפקד פלוגת טנקים, בגדוד הרובאים הממונע ה-57. בין 1976-1978 למד באקדמיה הבצאית בברנו ולאחר מכן שימש כמפקד גדוד טנקים ברגימנט הטנקים ה-18. ב-1982 הוא מונה לסגן מפקד הרגימנט. ב-1985 הוא מונה למפקד רגימנט הטנקים ה-17. ב-1990 הוא מונה לראש מטה דיוויזיית הטנקים ה-4. לאחר פירוק צ'כוסלובקיה ב-1993, הוא עבר לשרת בצבא צ'כיה.

ב-1994 הוא מונה למפקד הבריגדה המהירה ה-4. בספטמבר 1997 הוא הועבר לפקד על צבא היבשה הצ'כי. ב-30 באפריל 1998 הוא מונה לראש המטה הכללי. ב-30 בנובמבר 2002 הוא סיים את הקדנציה שלו, ובסוף אותה שנה פרש מהצבא בדרגת ארמדני גנרל.

ב-2003 הוא הקים חברת ייעוץ פרטית בשם .Generals s. r. o. החברה שלו מייעצת לחברות נשק ולחברות המספקות שירותים צבאיים, ומסייעת בהשגת חוזים עם צבאות ברחבי העולם. במהלך השנים הועלו מספר חשדות לשוחד ולשוחד עקיף בנוגע לפעילות החברה.

שדובי הצטרף למפלגה הדמוקרטית האירופית, וב-2009 התמודד מטעמה בבחירות לפרלמנט האירופי. הוא לא נבחר.

קישורים חיצוניים
----------------

* הבלוג הרשמי של ייז'י שדובי
* ייז'י שדובי באתר משרד ההגנה הצ'כי

|  |  |
| --- | --- |
| בקרת זהויות עריכת הנתון בוויקינתונים | 
* NKC: jo20010083012
* VIAF: 84123183
* WorldCat: viaf-84123183

 |
**לואיס גראנט סילבר** (באנגלית: **Louis Grant Silver**; נולד ב-27 בנובמבר 1953 בניו יורק) הוא כדורסלן עבר בקבוצת מכבי תל אביב. סילבר שיחק בקבוצה כמתאזרח, בשני תפקידי הפורוורד, ותקופה מסוימת גם היה קפטן הקבוצה. גובהו שני מטרים, והוא ניחן בכישרון קליעה מעולה שהתאפיין בקליעה באמצעות שתי זרועות המונפות מאחורי הראש אל עבר הסל, חכמת משחק גבוהה ומשחק הגנה מצוין.

ביוגרפיה
--------

סילבר שיחק כדורסל באוניברסיטת הרווארד, ובדראפט 1975 של ליגת ה-ABA נבחר על ידי קבוצת קנטאקי קולונלז.

סילבר הצטרף למכבי תל אביב בעונת 1975/1976, וכבר בעונה שלאחריה הגיעה הקבוצה לגמר גביע האלופות בבלגרד. באותה עונה גברה מכבי תל אביב על צסק"א מוסקבה בתוצאה 91:79, וניצחה בגמר את מובילג'ירג'י וארזה האיטלקית בתוצאה 78:77. סילבר זכה בגביע אירופאי שני בעונת 1980/1981, לאחר ניצחון על סינודינה בולוניה האיטלקית בתוצאה 80:79.

סילבר עזב את מכבי תל אביב בשנת 1985, כשהוא נושא עמו 10 אליפויות, 8 גביעים, 2 גביעי אירופה לאלופות, וגביע בין-יבשתי. סילבר מדורג במקום החמישי ברשימת הקלעים של מכבי באירופה עם 1,999 נקודות.

סילבר שיחק גם בנבחרת ישראל עמה השתתף בשלוש אליפויות אירופה (1979, 1981, 1983). סילבר רשם 66 הופעות במדי הנבחרת, וקלע בסך הכול 961 נקודות (ממוצע של 14.6 נקודות למשחק). סילבר שיחק אף בנבחרת אירופה ובשנת 1987 זכה למשחק פרידה שבו שיחקה מכבי תל אביב מול נבחרת אירופה.

בטקס שנערך ב-28 בפברואר 2008 לציון 50 שנה להיווסדות המפעלים האירופאים בכדורסל קיבל סילבר אות הוקרה מטעם היורוליג כאחד מ-13 הסמלים הגדולים של מכבי תל אביב בכל הזמנים.

במהלך התקופה בה שיחק בישראל השלים סילבר תואר ראשון במשפטים באוניברסיטת תל אביב ותואר שני במשפטים באוניברסיטת ניו יורק, וכיום הוא עורך דין המנהל את קרן RP בלונדון. מתגורר בארצות הברית ובבריטניה לסירוגין.

קישורים חיצוניים
----------------

* פרופיל, באתר Sports-Reference
* פרופיל, באתר פיב"א
* לו סילבר, אתר ספסל
* ולדימיר סטנקוביץ', Lou Silver, the man with the wrong name, כתבה על לו סילבר באתר יורוליג, 25 בנובמבר 2013 (באנגלית)
* רפאל נאה, העו"ד עם הזריקה המוזרה, באתר ynet, ‏28 ביוני 2020

הערות שוליים
------------

1. ↑  ליגת כדורסל מקצוענית שהתאחדה עם ה-NBA ב-1976
2. ↑  יעל מרגלית, ‏לפני ריאל: היורוליג כיבד את גדולי מכבי תל-אביב, באתר ONE‏, 28 בפברואר 2008

| **‏‏נבחרת ישראל‏ - אליפות אירופה בכדורסל 1979 (מקום שני)** |
| --- |
| 1 מנקין • 
2 שוורץ • 
3 בן ארי • 
4 ארואסטי • 
5 סילבר • 
6 ברקוביץ' • 
7 לייבוביץ' • 
‏8‏ ‏מוסקוביץ'‏‏
 •‏
9 קפלן •
10 שרף •
11 חוזז •
12 ינאי •
**מאמן:** קליין
 | ישראלישראל |

| **‏‏נבחרת ישראל‏ - אליפות אירופה בכדורסל 1981 (מקום שישי)** |
| --- |
| 1 בוטרייט • 
2 ויליס • 
3 זלוטיקמן • 
4 קנז • 
5 שלכטר • 
6 ברקוביץ' • 
7 לייבוביץ' • 
‏8‏ ‏מוסקוביץ'‏‏
 •‏
9 סילבר •
10 ג'מצ'י •
11 חוזז •
12 ינאי •
**מאמן:** קליין
 | ישראלישראל |

| **‏‏נבחרת ישראל‏ - אליפות אירופה בכדורסל 1983 (מקום שישי)** |
| --- |
| 1 לאסוף • 
2 אלימלך • 
3 סילבר • 
4 ארואסטי • 
5 שלכטר • 
6 ברקוביץ' • 
7 זלוטיקמן • 
‏8‏ ‏זיסמן‏‏
 •‏
9 ג'מצ'י •
10 יעקובי •
11 בוגין •
12 ויליס •
**מאמן:** קליין
 | ישראלישראל |
**דרווין דניאל מאצ'יס מרקאנו** (בספרדית: **Darwin Daniel Machís Marcano**; נולד ב-7 בפברואר 1993) הוא כדורגלן ונצואלי, המשחק בעמדת החלוץ בקדיס ובנבחרת ונצואלה.

קריירת מועדונים
---------------

מאצ'יס התחיל את הקריירה שלו בקבוצת הכדורגל של מינארוס דה גיאנה המקומית. ב-21 באוגוסט 2011, מאצ'יס ערך את הופעת הבכורה שלו בקבוצה הבוגרת בתיקו 1-1 נגד אסטודיאנטס דה מרידה. ב-31 באוגוסט, מאצ'יס הבקיע את שער הבכורה שלו בקבוצה בניצחון 1–5 נגד מינאסורו.

ב-7 ביולי 2012, מאצ'יס חתם לחמש שנים באודינזה, אך כעבור זמן קצר חתם בגרנדה מליגת העל הספרדית. ב-20 באוגוסט, מאצ'יס ערך את הופעת הבכורה שלו בקבוצה בהפסד 0–1 לראיו ואיקאנו. ב-31 בינואר 2013, מאצ'יס הושאל לוויטוריה דה גימארייש. בקיץ 2013, חזר לגרנדה. ב-8 במאי 2014 הושאל להרקולס לתקופה של חודש.

ב-6 באוגוסט 2015, מאצ'יס חתם בווסקה, עד לסיום העונה. עונה לאחר מכן, מאצ'יס הצטרף ללגנס.

ב-18 ביולי 2018, מאצ'יס חתם באודינזה מהסרייה א'. ב-29 בינואר 2019, מאצ'יס חזר לספרד והושאל לקדיס עד לסיום העונה.

ב-28 ביולי 2019, מאצ'יס חזר לקדנציה שנייה בגרנדה. ב-29 באפריל 2021, כבש בניצחון 1–2 נגד ברצלונה, שהיה הניצחון הראשון של גרנדה אי פעם בקאמפ נואו.

במאי 2022 חתם בפ.ק. חוארז מהליגה המקסיקנית.

ב-19 בינואר 2023 מאצ'יס חזר לספרד וחתם בריאל ואיאדוליד. בקיץ 2023 הושאל לקדיס עד לסיום העונה.

קריירה בינלאומית
----------------

ב-22 בדצמבר 2011, מאצ'יס ערך את הופעת הבכורה שלו בנבחרת ונצואלה בהפסד 0–2 לקוסטה ריקה. ב-7 בספטמבר 2018, מאצ'יס הבקיע את שער הבכורה שלו בנבחרת בהפסד 1–2 לקולומביה.

מאצ'יס נכלל בסגל הנבחרת לקראת קופה אמריקה 2019.

תארים
-----

מינארוס
* קופה ונצואלה: 2011

ויטוריה דה גימארייש
* הגביע הפורטוגלי: 2012/2013

קישורים חיצוניים
----------------

ויקישיתוף מדיה וקבצים בנושא **דרווין מאצ'יס** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu

| **נבחרת ונצואלה – קופה אמריקה 2019** |
| --- |
| 1 פרינייס • 
2 ויאנואבה • 
3 אוסוריו • 
4 קנסלור • 
5 מורנו • 
6 הררה • 
7 מאצ'יס • 
8 רינקון • 
9 אריסטחויטה • 
10 סבארינו • 
11 אניור • 
12 גראטרול •
13 סייאס • 
14 מאגו •
15 מוריו •
16 רוסאלס •
17 ג'וסף •
18 סוטלדו •
19 פיגארה •
20 הרננדס •
21 פלטשר •
22 רומו •
23 רונדון •
מאמן: דודאמל | ונצואלהונצואלה |
המבנה הכימי של גואנין
**גואנין** (באנגלית: **Guanine**) הוא בסיס חנקני, נגזרת של פורין, המהווה מרכיב מרכזי בכל חומצות הגרעין. גואנין מסומן בגנטיקה באות **G**.

גואנין התגלה לראשונה בשנת 1846 בלשלשת של עופות ימיים וצואת עטלפים וכלבי ים (גואנו; מכאן שמו). רק בסביבות 1880 הוא קושר לחומצות הגרעין. המבנה המולקולרי שלו תואר לראשונה ב-1875 והמולקולה עצמה סונתזה בשנת 1900.

כשגואנין נקשר לפחמימה ריבוז בקשר גליקוזידי מתקבל הנוקלאוזיד **גואנוזין** (Guanosine). כשגואנוזין נקשר לקבוצת זרחה מתקבל הנוקלאוטיד **גואנוזין מונופוספט** (GMP); הלה משתתף באופן ישיר בבניין RNA. הנוקלאוטיד המשתתף בבניין ה-DNA נבדל בכך שהפחמימה שבו, דאוקסיריבוז, חסרה אטום חמצן אחד. גואנין נקשר בזיווג בסיסים לציטוזין באמצעות שלושה קשרי מימן. **שיעור ה-GC** (כלומר: אחוז בסיסי הגואנין והציטוזין בקטע מסוים של חומצת גרעין) משמש כמדד חשוב בגנומיקה ובגנטיקה; שלושת קשרי המימן שבזיווג GC מקנים יציבות רבה לחומצות גרעין דו-גדיליות, זאת בהשוואה לשני קשרי המימן שבזיווג אדנין-תימין. משיעור ה-GC ניתן להסיק את יציבות חומצת הגרעין; שיעור ה-GC משמש אף למיון טקסונומי של חיידקים.

כששלוש קבוצות זרחה קשורות לאדנוזין מתקבל הנוקלאוטיד **גואנוזין טריפוספט** (GTP), אחת התרכובות החשובות ביותר בכל היצורים החיים. GTP משמש בתגובות כימיות רבות בתא כ"מטבע אנרגיה" במקום ATP. בנוסף משמש הנוקלאוטיד כ"שליח" של אותות תוך-תאיים. GTP הוא קופקטור חשוב בעיקר בתהליך התרגום ובמטבוליזם של פחמימות.

מכל חומצות הגרעין, לגואנין אנרגיית היינון הנמוכה ביותר, ופוטונים באורך גל של 158 ננומטר די בהם על מנת ליינן אותו. מסיבה זו גואנין הוא החוליה החלשה ב DNA החשוף לקרינה אולטרה סגולה.

קישורים חיצוניים
----------------

ויקישיתוף מדיה וקבצים בנושא **גואנין** בוויקישיתוף
* גואנין, באתר אנציקלופדיה בריטניקה (באנגלית)

| חומצות גרעין |
| --- |
| אבני בניין | נוקלאוזיד • נוקלאוטיד • דהאוקסינוקלאוטיד | סליל DNA |
| פורין | אדנין (A) • גואנין (G) |
| פירימידינים | תימין (T) • ציטוזין (C) • אורציל (U) |
| RNA | **רנ"א מקודד**: mRNA • pre-mRNA
**רנ"א שאינו מקודד** **תרגום**: tRNA • rRNA • tmRNA
**בקרה**: miRNA • siRNA • piRNA • RNAi
**עריכת רנ"א**: snRNA • snoRNA |
| DNA | cDNA |

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb12423016n (data)

 |